<classify> WAZIRI wa Ujenzi, Uchukuzi na Mawasiliano Isack Kamwelwe, amesema kuanzia Januari Mwakani, ndege za Kampuni ya ATCL zitaanza kufanyiwa matengenezo hapa nchini kutokana na kukamilika kwa ukarabati wa hanga lililopo katika Uwanja wa ndege wa Kimataifa wa KilimanjaroKIA.Alisema pamoja na ukarabati huo, pia ununuzi wa mitambo mbalimbali unaendelea kufanyika kwa ajili ya kufanikisha matengenezo hayo, ikiwa ni sehemu ya mkakati wa serikali kuhakikisha inaepukana na gharama za matengenezo ya ndege hizo nje ya nchi ambayo huigharimu fedha nyingi.Waziri Kamwele aliyasema hayo jijini Dar es Salaam jana wakati akilizindua Baraza la Wafanyakazi la Chuo cha Usafirishaji cha Taifa NIT ambapo pamoja na mambo mengine aliwataka wajumbe hao kuhakikisha wanatekeleza majukumu yao ipasavyo ili kukisaidia chuo hicho na sekta nzima ya usafirishaji.Alisema katika kuhakikisha mpango huo unafanikiwa, hivi karibuni alitembelea hanga hilo na kujionea maendeleo na kujiridhisha kuwa limefikia katika hatua nzuri, tayari kwa kuanza kazi hiyo ambapo aliutaka uongozi wa uwanja wa KIA kuzikarabati nyumba 20 zilizopo katika eneo hilo ili ziweze kutumiwa kama makazi ya mafundi watakaokuwa wakizitengeneza ndege hizo.Kwa sasa tunaendelea na ununuzi wa mitambo mbalimbali kwa ajili ya hanga hilo, lengo ni kuhakikisha ifikapo Januari kazi ya ukarabati wa ndege hizo ziweze kufanyika hapa nchini kwetu ili pamoja na mambo mengine mahali hapo pawe sehemu ya kutolewa mafunzo kwa vijana wetu wanaosomea masomo ya uhandisi wa ndege, alisema Kamwelwe.Aidha alisema serikali itazidi kukijengea uwezo chuo hicho cha usafirishaji ili kiweze kuzalisha wataalamu wa kutosha katika maeneo mbalimbali ya uchukuzi. Aliwataka wajumbe wa Baraza hilo kufanya ziara katika maeneo mbalimbali nchini ambayo miradi mikubwa inatekelezwa kwa lengo la kubaini changamoto zilizopo katika maeneo hayo na kusaidia kuyapatia ufumbuzi ili taifa liweze kufikia malengo yake.Alisema pia katika kutekeleza majukumu yake, Baraza hilo linapaswa kukisimamia chuo hicho ili kiweze kufikia mpango mkakati wa tatu na nne wa utekelezaji wa miradi mbalimbali pamoja na uanzishwaji wa kozi mbalimbali zikiwemo za utengenezaji wa meli na ndege pamoja na kuzalisha wataalaamu wa kada hizo kama ilivyokusudiwa katika mpango wa chuo hicho.Awali Mkuu wa chuo hicho Zacharia Mganilwa alisema ili kuhakikisha wanafikia malengo yake, chuo hicho kimetenga zaidi ya Sh Bilioni 38 kwa ajili ya utekelezaji wa mikakati mbalimbali ya kimaendeleo, hatua inayolenga kuiinua sekta hiyo ya usafirishaji. Alisema fedha hizo, kiasi cha Sh Bilioni 15 zimetokana na mapato ya ndani ya chuo hicho, Sh Bilioni tano ruzuku ya serikali na Sh Bilioni 18 zimetolewa na wafadhili mbalimbali wakiwemo Benki ya Dunia kwa ajili ya kusaidia maendeleo ya chuo hicho.Mwenyekiti wa Baraza hilo Blasius Bavo mbali na kumshukuru Rais John Magufuli kwa kumteua katika nafasi hiyo alisema yeye na wajumbe wenzake watahakikisha wanakisaidia chuo hicho katika maeneo yote muhimu ili kiweze kufikia malengo yake.  <topic>: KITAIFA 